Γιώργος Παπαδάκης

Ο Γιώργος Παπαδάκης (Χαλάνδρι, 4 Φεβρουαρίου 1951 - Αθήνα, 4 Ιανουαρίου 2026) ήταν Έλληνας δημοσιογράφος και τηλεοπτικός παρουσιαστής.

Βιογραφία
Γεννήθηκε στο Χαλάνδρι και καταγόταν από την Κρήτη.

Τη δεκαετία του 1980 εργάστηκε στην ΕΡΤ, αρχικά στο ραδιόφωνο του Δεύτερου Προγράμματος, παρουσιάζοντας την πρωινή εκπομπή «Κάθε μέρα παντού» και ακολούθως στην τηλεόραση της ΕΡΤ τη μεσημεριανή εκπομπή «Τρεις στον αέρα» την περίοδο 1986-1988, ως συμπαρουσιαστής με τη Σεμίνα Διγενή, τον Νάσο Αθανασίου και τον Γιάννη Δημαρά. Την περίοδο 1988-1989 παρουσίαζε την εκπομπή «Μαζί και σήμερα» στην ΕΤ1.

Ακολούθησε η μετακίνησή του στον Όμιλο Antenna, αρχικά στο ραδιόφωνο ΑΝΤ1 FM Stereo 97,1 και το 1990, με την έναρξη της ιδιωτικής τηλεόρασης στον ΑΝΤ1, παρουσιάζοντας τις εκπομπές «Ελλάς το μεγαλείο σου», «Ελλάς το μεγαλείο σου αλλά τη νύχτα» και «Κόκκινη κάρτα».

Από το 1992 μέχρι το 2025, ο Παπαδάκης παρουσίαζε την πρώτη χρονολογικά και μακροβιότερη πρωινή ενημερωτική εκπομπή της ελληνικής τηλεόρασης, το «Καλημέρα Ελλάδα». Το 2011, η εκπομπή μετονομάστηκε σε «Πρωινό ΑΝΤ1» έως τις 7 Σεπτεμβρίου 2015, όπου επανήλθε ο αρχικός τίτλος, ύστερα από επιθυμία του ίδιου που έγινε δεκτή από το κανάλι. Αποχώρησε από την παρουσίασή της στις 4 Ιουλίου 2025, σε κλίμα συγκίνησης με όλους τους συντελεστές επί της μικρής οθόνης.

Ιδιαίτερα σημαντική υπήρξε η συμβολή του στην ίδρυση και δημιουργία του εθελοντικού μη κερδοσκοπικού οργανισμού, Το Χαμόγελο του Παιδιού, με στόχο την προάσπιση των δικαιωμάτων των παιδιών και την αντιμετώπιση καθημερινών προβλημάτων τους. Τον Δεκέμβριο του 1995, η επιθυμία του μικρού ασθενή από καρκίνο, Ανδρέα Γιαννόπουλου, για την δημιουργία του είχε γίνει πραγματικότητα όταν παρουσιάστηκε στην εκπομπή του Παπαδάκη, «Κόκκινη Κάρτα». Για την συμβολή του αυτή και με αφορμή τη συμπλήρωση των 30 ετών από την ίδρυσή του, στις 11 Νοεμβρίου 2025, του απονεμήθηκε το Βραβείο Ανδρέας Γιαννόπουλος.

Είχε κάνει δύο γάμους και είχε τρία παιδιά και δύο εγγόνια.

Απεβίωσε από έμφραγμα του μυοκαρδίου στις 4 Ιανουαρίου 2026, σε ηλικία 74 ετών. Η σορός του αποτεφρώθηκε.

Φιλμογραφία
Τηλεόραση
 Έτος Τίτλος Προγράμματος Κανάλι Ρόλος Σημειώσεις 1986-1988 3 στον Αέρα ΕΡΤ/ΕΤ1 Ο Ίδιος Συμπαρουσιαστής 1988-1989 Μαζί και Σήμερα ΕΤ1 Παρουσιαστής 1990-1992 Ελλάς το μεγαλείο σου ΑΝΤ1 Παρουσιαστής 1992-20112015-2025 Καλημέρα Ελλάδα ΑΝΤ1 Παρουσιαστής, Υπεύθυνος Προγράμματος 1995 Οι Μεν Και Οι Δεν ΑΝΤ1 Επεισόδιο: "Κάθε κανάλι και καημός" 1995-1996 Κόκκινη Κάρτα ΑΝΤ1 Παρουσιαστής 1997-1999 Δέκα με τόνο ΑΝΤ1 Παρουσιαστής 1998-1999 Νυχτερινές Επαφές ΑΝΤ1 Παρουσιαστής 1999 Κωνσταντίνου και Ελένης ΑΝΤ1 Επεισόδιο: "Στα μαθητικά σου τα βιβλία" Ταγκό για τρεις ΑΝΤ1 1 επεισόδιο 2000 Ευχές ΑΝΤ1 Ειδική εκπομπή, Παρουσιαστής 2006 Τηλεμαραθώνιος - Γίνε μαζί μου παιδί ΑΝΤ1 Ειδική εκπομπή, Παρουσιαστής 2007 Τηλεμαραθώνιος προσφοράς και αλληλεγγύης Πολλά κανάλια Ειδική εκπομπή, παρουσιαστής 2011-2015 Πρωινό ΑΝΤ1 - Ενημέρωση ΑΝΤ1 Παρουσιαστής, Υπεύθυνος Προγράμματος 2013 Sold Out ΑΝΤ1 Παρουσιαστής 2019 Εκλογές 2019 ΑΝΤ1 Παρουσιαστής 2025 ΑΝΤ1 News - Κεντρικό Δελτίο Ειδήσεων ΑΝΤ1 Σχολιαστής

Παραπομπές

Κατηγορία:Έλληνες δημοσιογράφοι του 20ού αιώνα
Κατηγορία:Έλληνες τηλεπαρουσιαστές